ট্রেন্ডিং খেলা: শাহীন ও শহীদ আফ্রিদি জামাই-শ্বশুর সম্পর্ক পাতাচ্ছেন, মেসি-রোনালদোর চ্যাম্পিয়ন্স লিগ থেকে বিদায়
শহীদ আফ্রিদির মেয়েকে বিয়ের প্রস্তুাব দিয়েছে পাকিস্তানের ফাস্ট বোলার শাহিন শাহ আফ্রিদির পরিবার। এনিয়ে টুইট করেছেন শহীদ আফ্রিদি। সেই টুইট শেয়ার করে আফ্রিদিকে 'লালা' বলে সম্বোধন করে ধন্যবাদ জানিয়েছেন তরুণ পেসার শাহিন শাহ আফ্রিদি।
এই খবরটি পুরো সপ্তাহ জুড়েই ছিল আলোচনায়।
শহীদ আফ্রিদিকে শাহিন শাহ আফ্রিদি বোল্ড আউট করছেন, এমন একটি ভিডিওও ভাইরাল হয়েছে এই খবর বের হওয়ার পর। সেখানে দেখা যাচ্ছে দারুণ একটি বলে বোল্ড করার পরেও শাহিন শাহ আফ্রিদি কোন উদযাপন করেননি।
পাকিস্তানের ক্রিকেট ভক্ত তো বটেই, বাংলাদেশ ও ভারতেও এই খবর আলোড়ন ফেলেছে বেশ।
শাহিন শাহ আফ্রিদি ২০১৮ সাল থেকে পাকিস্তান ক্রিকেট দলের হয়ে নিয়মিত খেলছেন। ২০১৮ সালেই শহীদ আফ্রিদি নিজের শেষ আন্তর্জাতিক ক্রিকেট ম্যাচটি খেলেন বিশ্ব একাদশের হয়ে।
বিবিসি বাংলায় আরও পড়ুন:
শ্রীলঙ্কা ও ওয়েস্ট ইন্ডিজের মধ্যে চলমান সিরিজটি শুরুর দিন থেকেই আলোচনায়, যেদিন আকিলা ধনঞ্জয় হ্যাটট্রিক করেন এবং পরের ওভারেই তার বলে কায়রন পোলার্ড ছয় বলে ছয়টি ছক্কা হাঁকান।
এবারে প্রথম ওয়ানডের পরে উঠেছে অবস্ট্রাক্টিং দ্য ফিল্ড বিতর্ক।
প্রথম ওয়ানডেতে শ্রীলঙ্কার ব্যাটসম্যান দানুশকা গুনাথিলাকাকে অবস্ট্রাক্টিং দ্য ফিল্ড আউট দেয়া হয়।
বাইশতম ওভারে গুনাথিলাকা এক রান নিতে দৌড় দেয়ার চেষ্টা করেন, কিন্তু পুরোপুরি বের হওয়ার আগে পোলার্ড দৌড়ে বল ধরার চেষ্টা করলে, গুনাথিলাকার পায়ের পেছনে লেগে বল সরে যায়।
পোলার্ড আপিল করলে মাঠের আম্পায়াররা থার্ড আম্পায়ারের কাছে পাঠান ও আউট দেয়া হয় গুনাথিলাকাকে।
ড্যারেন স্যামি টুইট করে জানিয়েছেন, "এটা ইচ্ছাকৃত ছিল না, আমি হলে আপিলও করতাম না।"
অস্ট্রেলিয়ার সাবেক ক্রিকেটার ও বর্তমানে ক্রিকেট কোচ টম মুডি টুইট করেছেন, "কোনভাবেই এটা ইচ্ছাকৃতভাবে সরানো হয়নি।"
এটা নিয়ে বিতর্ক চলছেই। শ্রীলঙ্কার ক্রিকেট ভক্তরাও ক্ষুব্ধ প্রতিক্রিয়া জানিয়েছেন ফেসবুক টুইটারে।
মেসির দূরপাল্লার শটে গোল আজ যেমন আলোচনায়, ঠিক তেমনি তার পেনাল্টি মিস নিয়েও হচ্ছে সমালোচনা।
বার্সেলোনা দুই লেগ মিলিয়ে ৫-২ গোলে হেরে বিদায় নিয়েছে।
ঠিক তার আগের দিন রোনালদোর দল জুভেন্টাস ৪-৪ গোলে ড্র করলেও প্রতিপক্ষের মাঠে গোলের হিসেবে বাদ পড়েছে পোর্তোর বিপক্ষে।
মেসি পেনাল্টি মিস করার পর ইংল্যান্ডের সাবেক ফুটবলার ও বিশ্লেষক গ্যারি লিনেকার লেখেন টুইটারে, "বিশ্বাস করুন, সেও মানুষ।"
নিউজিল্যান্ডের কুইন্সটাউনের মাঠে প্রস্তুতি নিচ্ছেন বাংলাদেশের ক্রিকেটাররা সেখানে গিয়েই একের পর এক ছবি আপলোড করছেন তামিম ইকবাল, লিটন দাস, মুশফিকুর রহিমরা।
কুইন্সটাউনের সৌন্দর্য্যে মুগ্ধ সবাই।
লিটন দাস লিখেছেন, স্বর্গের মতো সুন্দর শহর।

শহীদ আফ্রিদির মেয়েকে বিয়ের প্রস্তুাব দিয়েছে পাকিস্তানের ফাস্ট বোলার শাহিন শাহ আফ্রিদির পরিবার। এনিয়ে টুইট করেছেন শহীদ আফ্রিদি। সেই টুইট শেয়ার করে আফ্রিদিকে 'লালা' বলে সম্বোধন করে ধন্যবাদ জানিয়েছেন তরুণ পেসার শাহিন শাহ আফ্রিদি।